EUROOPAN KOMISSIO Bryssel 11.1.2022 COM(2022) 1 final KOMISSION KERTOMUS EUROOPAN PARLAMENTILLE JA NEUVOSTOLLE .eu-aluetunnuksen täytäntöönpanosta, tehokkuudesta ja toiminnasta huhtikuusta 2019 huhtikuuhun 2021



Sisällysluettelo 1.Johdanto 2.Tiivistelmä 3..eu-aluetunnuksen oikeudellinen kehys 4..eu-rekisteri 4.1.EURid 4.2.Taloudelliset tulokset 4.3.Sopimusvelvoitteiden noudattaminen 4.4.Seuraavan .eu-rekisterin valinta 5..eu-aluetunnus 5.1.Yleinen kehitys 5.2.Covid-19-pandemian vaikutus 5.3.Yhdistyneen kuningaskunnan EU:sta eroamisen vaikutukset 5.4.Yhteydet verkkotunnusvälittäjiin 5.5.Markkinointi ja viestintä 5.6.Monikielisyys 6.Luotettavuus ja turvallisuus 6.1.Vakaus, turvallisuus ja toiminnan jatkuvuus 6.2.Turvaominaisuudet .eu-verkkotunnuksissa

6.3.Tietojen laatu ja rekisteröinnin väärinkäytön estäminen 6.4.Yhteistyö kyberrikollisuuden torjunnassa 6.5.Teollis- ja tekijänoikeuksien suoja 7.Sitoutuminen yhteisöön ja kansainväliseen toimintaan 8.Ympäristövaikutukset 9.Päätelmät

1.Johdanto Tässä kertomuksessa käsitellään Euroopan unionin aluetunnusta .eu (maantieteellinen aluetunnus, ccTLD) ja sen kyrillisen ja kreikkalaisen merkistön mukaisia versioita. Euroopan unionin aluetunnuksen hallinnoinnista vastaa komission kanssa tehdyn palveluntarjontasopimuksen mukaisesti voittoa tavoittelematon organisaatio EURid, jäljempänä ’.eu-rekisteri’. .eu-aluetunnuksen perustamisesta 22 päivänä huhtikuuta 2002 annetun asetuksen (EY) N:o 733/2002 8 artiklassa säädetään, että komissio antaa Euroopan parlamentille ja neuvostolle kertomuksen .eu-aluetunnuksen täytäntöönpanosta, tehokkuudesta ja toiminnasta kahden vuoden välein. Tämä kertomus koskee ajanjaksoa 1.4.2019–31.3.2021, jäljempänä ’tarkastelujakso’. 2.Tiivistelmä Tarkastelujaksolla .eu-aluetunnus, jonka alle oli huhtikuussa 2021 rekisteröity 3,7 miljoonaa verkkotunnusta, oli kahdeksanneksi suosituin maantieteellinen aluetunnus maailmassa. Koko maailman ja Euroopan verkkotunnusmarkkinoiden tapaan .eu-aluetunnuksen kasvu tasoittui. Verkkotunnusmarkkinoiden negatiivinen kehitys johtui markkinoiden jatkuvasta kyllästymisestä ja vakiintumisesta sekä Yhdistyneen kuningaskunnan EU:sta eroamisen vaikutuksista. Sitä kompensoi verkkotunnusten kysynnän kasvu covid-19-pandemian aikana, kun organisaatiot ja yritykset siirtyivät verkkoläsnäoloon. Tarkastelujaksolla .eu-rekisteri salli EU:n kansalaisten rekisteröidä .eu-verkkotunnuksen asuinpaikasta riippumatta. Rekisteri lavensi Euroopan kielellistä monimuotoisuutta ja monikielisyyttä koko .eu-aluetunnuksen alueella ottamalla käyttöön .ευ-tunnuksen ja saattamalla näin onnistuneesti päätökseen ponnistelut, jotka koskivat kaikkien EU:n ei-latinalaisten merkistöjen käyttöönottoa .eu-aluetunnuksen rinnalle. Lisäksi .eu-rekisteri jatkoi työtä turvallisen .eu-ympäristön takaamiseksi toteuttamalla vuonna 2020 väärinkäytösten ehkäisy- ja varhaisvaroitusjärjestelmän (APEWS) , Tunne asiakkaasi ‑hankkeen (Know-Your-Customer, KYC) ja verkkotunnusvälittäjän lukituspalvelun (Registrar Lock Service). Rekisteri tarkasti pandemian aikana järjestelmällisesti covid-19-aiheisten verkkotunnusten rekisteröintejä. Yhteistyötä lainvalvonta- ja muiden viranomaisten kanssa lujitettiin sekä kansallisella että Euroopan unionin tasolla .eu-verkkotunnuksiin liittyvän laittoman toiminnan torjumiseksi. Euroopan unionin teollisoikeuksien virasto (EUIPO) ja .eu-rekisteri käynnistivät vuonna 2021 yhteisen toimintasuunnitelman verkkotunnusten rekisteröinnin väärinkäytön ja rekisteröinnillä keinottelun torjumiseksi. Kaiken kaikkiaan .eu-rekisteri on pitänyt yllä vahvaa infrastruktuuria, jolla on erittäin hyvä häiriönsietokyky, ja varmistanut .eu-aluetunnuksen sataprosenttisen saatavuuden myös keväällä 2020 .eu-rekisterin alustoihin ja palveluihin kohdistuneen hajautetun palvelunestohyökkäyksen aikana. 3..eu-aluetunnuksen oikeudellinen kehys .eu-aluetunnusta säännellään sen perustamisesta 22 päivänä huhtikuuta 2002 annetulla Euroopan parlamentin ja neuvoston asetuksella 733/2002 sekä .eu-aluetunnuksen perustamista ja käyttöä koskevista yleisistä toimintasäännöistä ja rekisteröintiä koskevista periaatteista annetulla komission asetuksella (EY) N:o 874/2004. Uusi asetus, .eu-aluetunnuksen toteuttamisesta ja toiminnasta 19 päivänä maaliskuuta 2019 annettu Euroopan parlamentin ja neuvoston asetus (EU) 2019/517, tuli voimaan 18. huhtikuuta 2019. Asetusta sovelletaan 13. lokakuuta 2022 alkaen, ja sitä on täydennetty komission delegoidulla asetuksella (EU) 2020/1083 ja komission täytäntöönpanoasetuksella (EU) 2020/857.

4..eu-rekisteri 4.1.EURid European Registry for Internet Domains (EURid) ‑organisaatio on .eu-aluetunnusta hallinnoiva rekisteri, joka vastaa .eu-aluetunnuksen ja sen muiden merkistöjen mukaisten vastineiden organisoinnista, hallinnosta ja ylläpidosta. Komissio teki vuonna 2004 EURidin kanssa ensimmäisen palveluntarjontasopimuksen ja vuonna 2014 toisen sopimuksen, jonka voimassaoloa myöhemmin jatkettiin 12. lokakuuta 2022 asti. EURid on Belgian lainsäädännön mukaisesti perustettu, voittoa tavoittelematon yhdistys, jonka päätoimipaikka on Diegemissä. EURid on ilmoittanut tehtäväkseen luoda loppukäyttäjälle luotettava .eu-avaruus kestävällä tavalla operatiivisen huippuosaamisen avulla ja tarjota samalla erinomaista palvelua akkreditoiduille verkkotunnusvälittäjilleen. EURid-yhdistyksellä on kaksi perustajajäsentä: DNS Belgium (.be-rekisteri) ja Istituto di Informatica e Telematica (.it-rekisteri). Lisäksi sillä on yhdeksän liitännäisjäsentä ja strateginen johtokunta, johon kuuluu 13 edustajaa. Tarkastelujakson lopulla EURidilla oli 56 työntekijää. EURid sai vuonna 2019 CENTR:n Registry of the Year Award ‑palkinnon. 4.2.Taloudelliset tulokset Tarkastelujaksolla .eu-rekisterin taloudellinen tilanne pysyi samankaltaisena kuin kahtena edellisenä vuonna. Varainhoitovuonna 2019 tulot olivat noin 12,5 miljoonaa euroa ja menot 11,6 miljoonaa euroa, ja varainhoitovuonna 2020 tulot olivat 12,3 miljoonaa euroa ja menot 11,0 miljoonaa euroa. Varaukset olivat vuoden 2020 lopussa 6 miljoonaa euroa. Tilinpäätöksen ja varausten hyväksymisen jälkeen Euroopan unionin talousarvioon siirrettiin palveluntarjontasopimuksen ehtojen mukaisesti ylijäämänä 533 775 euroa varainhoitovuonna 2019 ja 2 119 017 euroa varainhoitovuonna 2020. Varainhoitovuodelta 2020 siirretty merkittävästi suurempi ylijäämä johtui sekä menojen että varausten pienenemisestä. 4.3.Sopimusvelvoitteiden noudattaminen Komissio seuraa tarkasti, miten .eu-rekisteri noudattaa rahoitussääntöjä ja sopimusvelvoitteitaan. Komissio hoitaa valvontatehtäväänsä perehtymällä .eu-rekisterin vuotuisiin tarkastettuihin tilinpäätöksiin, taloudellisiin puolivuotis- ja vuosiraportteihin, talousarvioesityksiin sekä strategia- ja toimintasuunnitelmiin. Talouteen, toimintaan ja muihin asioihin liittyvistä kysymyksistä keskustellaan puolivuosittain järjestettävissä kokouksissa ja ad hoc ‑tapaamisissa. Vuonna 2018 tarkastettiin erilaisia .eu-rekisterin hallinnointiin liittyviä hallinnollisia ja taloudellisia näkökohtia sekä annettiin suosituksia, joiden tarkoituksena oli kehittää rekisterin toimintapolitiikkaa ja sääntöjä, jotka koskevat hankintoja, eturistiriitojen poistamista, taloushallintoa ja muita ongelmakohtia. Tämän kertomuksen tarkastelujaksolla .eu-rekisteri on toteuttanut kaikki sille annetut suositukset. Vuodesta 2019 alkaen .eu-rekisteri valitsee julkisella tarjouskilpailulla ulkoiset tarkastajat, jotka arvioivat .eu-rekisterin toimintaa vuosittain. Vuosien 2019 ja 2020 tarkastuksissa todettiin, että .eu-rekisterin tekninen infrastruktuuri on vakaa ja varakapasiteetti riittävä. Rekisteri on noudattanut tarkastajien suosituksia ja tehostanut asianomaisia toimintapolitiikkoja ja menettelyjä. 4.4.Seuraavan .eu-rekisterin valinta Komissio käynnisti 1. maaliskuuta 2021 .eu-aluetunnuksen seuraavan rekisterin valitsemiseksi – asetuksen (EU) 2019/517 ja komission delegoidun asetuksen (EU) 2020/1083 mukaisesti – avoimen hakumenettelyn, jonka tuloksena 25. lokakuuta 2021 seuraavaksi .eu-rekisteriksi ajanjaksoksi 2022–2027 nimettiin EURid. 5..eu-aluetunnus 5.1.Yleinen kehitys Vuoden 2021 ensimmäisen neljänneksen loppuun mennessä oli rekisteröity 3,7 miljoonaa .eu-verkkotunnusta, ja .eu-aluetunnus oli siis kahdenneksitoista suurin aluetunnus (TLD), maailman kahdeksanneksi suurin maantieteellinen aluetunnus (ccTLD) ja kuudenneksi suurin CENTR:n jäsen (ks. kaavio 1). Kaavio 1. Kymmenen CENTR:n suurinta maantieteellistä aluetunnusta 31.3.2021

Verkkotunnusmarkkinoiden saavuttamasta kyllästymisasteesta ja vakiintumisesta sekä Yhdistyneen kuningaskunnan EU-eron vaikutuksesta johtuvaa negatiivista kasvua tasoitti tarkastelujakson aikana verkkotunnusten kysynnän kasvu covid-19-pandemian aikana. Näin ollen vuonna 2019 .eu-aluetunnusten kokonaismäärä laski 2 prosentilla, kun taas vuonna 2020 kasvua oli 2,2 prosenttia. Kehitys oli siis samantasoista kuin maailman ja Euroopan aluenimimarkkinoilla. Tarkastelujaksolla .eu-rekisterin kasvu oli kokonaisuudessaan hieman positiivista (ks. kaavio 2). Kaavio 2. .eu-rekisteröinnit neljännesvuosittain maaliskuun 2021 loppuun mennessä (lähde: EURid) Saksalla oli EU-maista eniten .eu-rekisteröintejä maaliskuun 2021 lopussa (ks. kaavio 3). Tarkastelujaksolla eniten kasvua oli Portugalissa (124,2 %), Irlannissa (78,7 %) ja Latviassa (33,3 %). Kaavio 3. Kymmenen EU-maata, joissa oli tehty eniten .eu-rekisteröintejä maaliskuun 2021 loppuun mennessä (lähde: EURid) 5.2.Covid-19-pandemian vaikutus Pandemian haittavaikutuksista huolimatta .eu-rekisteri säilytti entisen palvelutasonsa, eikä pandemia ole vaikuttanut .eu-verkkotunnukseen. Pandemian sivuvaikutuksena kysyntä verkkotunnusmarkkinoilla kasvoi, kun organisaatiot ja yritykset siirtyivät verkkoläsnäoloon. Kuitenkin myös ilkivaltainen tai muu rikollinen verkkotoiminta on pandemian aikana lisääntynyt. Komissio ja .eu-rekisteri sopivat olemassa olevia ja vastarekisteröityjä verkkotunnuksia koskevien ylimääräisten varmennustoimenpiteiden käyttöönotosta .eu-verkkotunnuksen suojaamiseksi covid-19-pandemiaan liittyviltä ilkivaltaisilta ja väärin perustein tehdyiltä rekisteröinneiltä. Varmennuksessa tunnuksia verrattiin covid-pandemiaan liittyviin avainsanoihin, kuten ”korona” tai ”rokote”, jotka oli käännetty kaikille unionin kielille. Ajanjaksolla huhtikuusta 2020 maaliskuun 2021 loppuun tehtiin lähes 9 000 tarkastusta, jotka johtivat yli 6 500 verkkotunnuksen käytön keskeyttämiseen. 5.3.Yhdistyneen kuningaskunnan EU:sta eroamisen vaikutukset Yhdistyneen kuningaskunnan asukkailla ja Yhdistyneeseen kuningaskuntaan sijoittautuneilla yrityksillä ja organisaatioilla ei 1. tammikuuta 2021 alkaen ole enää ollut oikeutta .eu-verkkotunnusten hallussapitoon. Komissio ja .eu-rekisteri olivat vuosina 2019 ja 2020 säännöllisesti tiedottaneet Yhdistyneen kuningaskunnan verkkotunnusten rekisteröijille ja verkkotunnusvälittäjille tulevasta oikeuden menetyksestä. Yhdistyneen kuningaskunnan vielä jäljellä olevien verkkotunnusten käytön .eu-rekisteri keskeytti 1. tammikuuta 2021 estämällä verkkotunnusten alaisia verkkosivustoja avautumasta tai sähköpostipalveluja toimimasta. Yhdistyneen kuningaskunnan vetäytyminen EU:sta on vaikuttanut .eu-verkkotunnukseen merkittävästi. Yhdistyneeseen kuningaskuntaan oli alun perin (2018) rekisteröity 240 000 verkkotunnusta, ja maaliskuun 2019 loppuun mennessä niiden määrä oli pudonnut 190 000:een. Kaikkien vielä jäljellä olevien verkkotunnusten (81 000) käyttö keskeytettiin 1. tammikuuta 2021. 5.4.Yhteydet verkkotunnusvälittäjiin Tarkastelujaksolla .eu-rekisteri on edelleen vahvistanut ja parantanut suhteitaan verkkotunnusvälittäjiin, joilla on keskeinen asema .eu-verkkotunnusten markkinoinnissa ja vuorovaikutuksessa yksittäisten rekisteröijien kanssa. Verkkotunnusvälittäjien tyytyväisyyskysely 2019 osoitti, että 97 prosenttia verkkotunnusvälittäjistä on yleisesti tyytyväisiä .eu-rekisteriin. Maaliskuun 2021 lopulla akkreditoituja verkkotunnusvälittäjiä oli 718. Määrä on viime vuosina pysynyt suhteellisen vakaana. Uusia akkreditoituja verkkotunnusvälittäjiä saatiin .eu-rekisterin tiedotustoimien seurauksena, mikä on kompensoinut verkkotunnusvälittäjien vähenemistä alan kasvavan keskittymisen takia. Lisäksi .eu-rekisteri on edelleen hyödyntänyt verkkotunnusvälittäjien neuvottelukunnan rekisterille antamia lausuntoja, jotka koskevat toimintapoliittisia seikkoja ja aloitteita .eu-aluetunnuksen tukemiseksi. 5.5.Markkinointi ja viestintä Toimeksiantonsa mukaisesti .eu-rekisteri auttaa vahvistamaan unionin identiteettiä ja edistämään unionin arvoja verkossa luomalla .eu-aluetunnuksesta selkeästi EU:hun yhdistyvän brändin. Sitä varten .eu-rekisteri on toteuttanut seuraavia markkinointi- ja viestintätoimia:

–Pk-yritysten tueksi käynnistettiin vuonna 2020 toimintasuunnitelma niiden verkkoläsnäolon lisäämiseksi. Yhteistyökumppaneina toimivat FundingBox, Yritys-Eurooppa-verkosto (EEN), EUIPO ja SMEunited. –Vuosittain on järjestetty kaksi valistuskampanjaa, joiden aloitussivuna toimii trust.eurid.eu. Sivulla annetaan käyttäjille tietoja .eu-verkkotunnusten rekisteröinnistä sekä turvallisuus- ja brändäysominaisuuksista, joilla .eu-tuote erottuu. –Akkreditoitujen .eu-verkkotunnusvälittäjien kumppanuutta on vahvistettu EURidin yhteisrahoittamalla markkinointiohjelmalla, jonka kautta verkkotunnusvälittäjille voidaan korvata jopa 100 prosenttia .eu-verkkotunnusmainonnan tukikelpoisista kustannuksista. Tarkastelujaksolla ohjelmasta yhteisrahoitettiin 134 kampanjaa. –Verkkotunnusvälittäjille rekisteröintimaksuista myönnettäviä alennuksia koskevan järjestelmän voimassaoloa on jatkettu. Vuoden 2020 loppuun mennessä alennusjärjestelmään oli rekisteröity 330 verkkotunnusvälittäjää, joiden osuus kaikista uusista .eu-aluetunnuksen rekisteröinneistä oli 98 prosenttia. –Verkkopalkintoja on edelleen jaettu tunnustuksen antamiseksi .eu-verkkotunnusten käyttäjien innovaatioille ja huippuosaamiselle. –Osallistumalla koodausviikkoon ja SAFEonLINEn taidekilpailun kehittämiseen on pyritty täydentämään .eu-rekisterin valistus- ja tiedotustoimia verkkoturvallisuuden alalla ainutlaatuisen luovasti. –.eu-rekisterin läsnäoloa sosiaalisessa mediassa on hallittu jäsennellysti varsinkin Twitter-tilin ja YouTube-kanavan kautta. Viimeksi mainitulla katselukertoja oli vuonna 2020 yli 3 miljoonaa. 5.6.Monikielisyys Tarkastelujaksolla .eu-rekisteri on edelleen ollut Euroopan kielellisen monimuotoisuuden ja monikielisyyden edelläkävijä, ja se kuuluu maailman suurimpien IDN-tunnusten joukkoon. Maaliskuun 2021 lopussa rekisteröityjä IDN-tunnuksia oli yli 42 000. .eu-tunnusta vastaavia kyrillisen merkistön .ею-tunnuksia oli rekisteröity 1 300 ja kreikkalaisen merkistön .ευ-tunnuksia 2 700 (ks. kaavio 4). ICANNissa saatiin 14. marraskuuta 2019 onnistuneesti päätökseen pitkä prosessi, jossa hyväksyttiin kaksi ei-latinalaista merkistöä käyttävää .eu-alueen laajennusta, ja sen ansiosta voitiin ottaa käyttöön .ευ-laajennus. Toimialan parhaiden käytäntöjen mukaisesti .eu-rekisteri käynnisti samanaikaisesti .ευ-aluetunnuksen ja muiden samankaltaisten aluetunnusten mahdollisten sekaannusten välttämiseksi siirtymäkauden, jonka aikana kaikki nykyiset kreikkalaista merkistöä käyttävät verkkotunnukset siirretään uuteen .ευ-laajennukseen. Tehtävä on määrä saada valmiiksi 13. marraskuuta 2022. Kaavio 4. IDN-rekisteröinnit maaliskuun 2021 loppuun saakka (lähde: EURid) 6.Luotettavuus ja turvallisuus 6.1.Vakaus, turvallisuus ja toiminnan jatkuvuus Tarkastelujaksolla .eu-, .ею- ja .ευ-aluetunnukset olivat .eu-rekisterissä sataprosenttisesti käytettävissä. Tämä johtui pääasiassa laadukkaasta, hajautetusta, ajantasaisesta ja varakapasiteetilla varustetusta DNS-infrastruktuurista. Amsterdamissa ja Ljubljanassa on käytössä kaksi autoritääristä nimipalvelinta, joita tukee kolme ulkoista Anycast-palveluntarjoajaa varakapasiteetti- ja häiriönsietotarkoituksessa. Rekisterin hallinnollisia prosesseja tuetaan varakapasiteettina toimivalla teknisellä infrastruktuurilla Amsterdamissa ja Luxemburgissa. Belgian sähköisen viestinnän markkinoiden sääntelystä vastaava Belgian liittovaltion sääntelyelin BIPT totesi vuoden 2019 viimeisellä neljänneksellä, että .eu-rekisteri on verkko- ja tietoturvadirektiivissä, sellaisena kuin se on saatettu osaksi Belgian lainsäädäntöä, tarkoitettu keskeisten palvelujen tarjoaja. Jo aiempi .eu-rekisterin tukeutuminen ISO-sertifiointiin ja sen kyberturvallisuussertifiointiin on luonut perustan noudattaa verkko- ja tietoturvaa koskevia uusia oikeudellisia velvoitteita. Keväällä 2020 .eu-rekisteri koki raskaan hajautetun palvelunestohyökkäyksen (DDoS), joka kohdistui sen alustoihin ja verkkosivustoihin. Rekisteröinti- ja Whois-hakupalvelut olivat lyhyitä aikavälejä lukuun ottamatta jatkuvasti saatavilla .eu-rekisterin ja sen yhteyskumppaneiden välisen yhteistyön ansiosta, sillä ne onnistuivat pysäyttämään vihamielisen liikenteen verkon rajoilla. Hyökkäys ei vaikuttanut itse .eu-aluetunnukseen. 6.2.Turvaominaisuudet .eu-verkkotunnuksissa Maaliskuun 2021 lopussa DNSSEC-allekirjoitettuja .eu-verkkotunnuksia oli yli 577 000, mikä on lähes 16 prosenttia kaikista .eu-verkkotunnuksista. Prosenttiosuus kasvaa vähitellen verkkotunnusvälittäjille suunnattujen maksualennusten ja DNSSEC:n tärkeyttä korostavien verkkoseminaarien yhdistelmän ansiosta. Vuonna 2020 otettiin myös käyttöön verkkotunnusvälittäjän lukituspalvelu. Se on ylimääräinen suojataso, jolla estetään .eu-verkkotunnusten omistuksen tahattomat tai luvattomat ja mahdolliset ilkivaltaiset muutokset.

6.3.Tietojen laatu ja rekisteröinnin väärinkäytön estäminen Tarkkojen, täydellisten ja ajantasaisten rekisteröintitietojen ylläpitäminen on olennaisen tärkeää .eu-aluetunnuksen turvallisuuden ja vakauden ylläpitämiseksi. Sen vuoksi .eu-rekisteri jatkoi pyrkimyksiään parantaa rekisteröintitietojensa laatua WHOIS Quality ‑hankkeen avulla. Hanke aiheutti kertomuksen kattamalla tarkastelujaksolla 27 000 verkkotunnuksen käytön keskeyttämisen. Toteutettujen toimenpiteiden vaikutuksen maksimoimiseksi .eu-rekisteri otti mahdollisuuksien mukaan käyttöön automatisoituja prosesseja tietojen tarkastusprosessien nopeuttamiseksi sekä kehitti verkkotunnusvälittäjille ja rekisteröijille helppokäyttöisiä menetelmiä rekisterin käytön esteiden vähentämiseksi. Väärinkäytösten ehkäisy- ja varhaisvaroitusjärjestelmä (Abuse Prevention and Early Warning System, APEWS) otettiin käyttöön vuoden 2020 jälkipuoliskolla. Järjestelmän tarkoituksena on arvioida verkkotunnusten rekisteröintimalleja yhteistyössä Leuvenin yliopiston kanssa kehitetyn innovatiivisen koneoppimismenetelmän pohjalta. APEWS:n avulla ennakoidaan, onko verkkotunnusta mahdollisesti aikomus käyttää väärin. Epäilyttävien rekisteröintien jakamista viivästytetään, ja samalla käynnistetään varmennusmenettely, jossa verkkotunnusten haltijoita vaaditaan vahvistamaan rekisteröintitietonsa. Tämän jälkeen tehdään manuaalinen tarkastus, joka johtaa verkkotunnuksen jakamiseen tai tilapäiseen peruuttamiseen. Tämän kertomuksen tarkastelujaksolla APEWS-järjestelmän kautta tarkastettiin 11 000 rekisteröintiä. Alan vertaisryhmät arvostavat APEWS-järjestelmää, sillä se sai ECO 2019 ‑palkinnon. Vuoden 2021 ensimmäisellä neljänneksellä käynnistettiin Tunne asiakkaasi ‑hanke (Know-Your-Customer, KYC), jonka avulla verkkotunnusvälittäjät voivat EURid-portaalin kautta todistaa henkilöytensä käyttämällä automaattisia järjestelmiä, kuten sähköisellä henkilökortilla. Näin saadaan käyttöön mahdollisesti tehokas, nopea ja käyttäjäystävällinen vaihtoehto tunnistamiseen ja todentamiseen. Siksi .eu-rekisteri jatkaa hankkeen kehittämistä ottamalla huomioon myös luotettavan ja turvallisen eurooppalaisen sähköisen henkilökortin kehittämisen. 6.4.Yhteistyö kyberrikollisuuden torjunnassa Tarkastelujaksolla .eu-rekisteri on edelleen antanut säännöllistä apua lainvalvontaviranomaisille ja muille asiaankuuluville viranomaisille auttamalla niitä torjumaan .eu-verkkotunnuksiin liittyvää laitonta toimintaa. Tässä yhteydessä on tehty yhteistyötä Belgian liittovaltion talousministeriön, Belgian tullin (Cybersquad) ja Belgian syyttäjänviraston kanssa sekä käyty säännöllistä vuoropuhelua EU:n tietotekniikan kriisiryhmän (CERT-EU) kanssa. Myös Europolin kanssa on tehty yhteistyötä vaihtamalla tilastotietoja ja tietoja kehityssuuntauksista, toteuttamalla yhteisiä hankkeita kyberrikollisuuden torjumiseksi ja järjestämällä yhteisiä seminaareja. Lisäksi .eu-rekisteri on tehnyt yhteistyötä alan järjestöjen ja muiden rekisteröinnin väärinkäytön torjuntaan osallistuvien organisaatioiden kanssa. Esimerkkinä voidaan mainita .eu-rekisterin vuoden 2021 ensimmäisellä neljänneksellä allekirjoittama kumppanuus Global Cybercrime Alliance ‑järjestön kanssa. Tämä voittoa tavoittelematon järjestö kehittää ohjelmia, kumppanuuksia ja välineitä, joilla edistetään turvallisempaa ja luotettavampaa internetympäristöä. 6.5.Teollis- ja tekijänoikeuksien suoja Tarkastelujaksolla .eu-rekisteri on jatkanut hedelmällistä yhteistyötä EUIPOn kanssa, jotta tavaramerkkien haltijat saavat tietää rekisteröidyn EU-tavaramerkin kanssa identtisen .eu-verkkotunnuksen rekisteröinnistä. Vuonna 2020 nämä kaksi organisaatiota tehostivat yhteistyötään tukeakseen tavaramerkkien ja verkkotunnusten hakijoita ja omistajia, erityisesti pk-yrityksiä. Heinäkuussa 2021 käynnistettiin yhteinen toimintasuunnitelma, joka perustuu Euroopan komission kertomuksessa annettuun suositukseen .eu-rekisterin yhteistyöstä EUIPOn ja muiden unionin virastojen kanssa verkkotunnusten rekisteröinnin väärinkäytön ja tunnuksilla keinottelun torjumiseksi. Vaihtoehtoinen .eu-aluetunnusta koskeva riidanratkaisumenettely tarjoaa mahdollisuuden tehdä valitus verkossa millä tahansa EU:n virallisella kielellä kahden vaihtoehtoista riidanratkaisumenettelyä tarjoavan elimen – WIPOn välitys- ja sovittelukeskuksen tai Tšekin välitystuomioistuimen (CAC) – kautta. Kertomuksen tarkastelujaksolla .eu-aluetunnusta koskevan vaihtoehtoisen riidanratkaisumenettelyn perusmaksun alennusta jatkettiin. Valituksia tehtiin 170, ja riita-asioita ratkaistiin 131, joista 87 CAC:n ja 44 WIPOn toimesta. 7.Sitoutuminen yhteisöön ja kansainväliseen toimintaan Tarkastelujakson aikana .eu-rekisteri jatkoi yhteydenpitoa internetin kansainväliseen yhteisöön erityisesti seuraavien toimien ja toimintojen avulla: –ICANNin kokousten aktiivisena osallistujana .eu-rekisteri on toiminut ccNSO:n strategisen ja operatiivisen komitean puheenjohtajana vuodesta 2015. Komitean on tarkoitus antaa ICANNille neuvoja ja palautetta vuotuisista ja pitkän aikavälin strategisista ja operatiivisista suunnitelmista. –ICANNissa .eu-rekisterin asiantuntemusta on hyödynnetty myös palautumis- ja jatkuvuuskäsikirjan laatimisessa pieniä ccTLD-operaattoreita varten. Tämä työ sai hyvän vastaanoton erityisesti siksi, että pienillä rekistereillä on rajalliset resurssit tällaisten suunnitelmien laatimiseen. –Kesäkuussa 2020 .eu-rekisteri käynnisti IGF:n puitteissa tietojen ja luottamuksen dynaamisen liittouman (Dynamic Coalition on Data and Trust). Koalitio pyrkii edistämään ennakoivia toimia ja tehokasta alan itsesääntelyä, jotta voidaan nostaa tietojen laatua koskevia standardeja, torjua heikkolaatuisia tietoja ja disinformaatiota sekä lisätä yleisön luottamusta internetiin. Vuonna 2020 toiminnassa painotettiin toimialan selviytymistä covid-19-kriisistä. –ICANNin Universal Acceptance ‑työryhmän kautta .eu-rekisteri on tehnyt yhteistyötä Unescon, .ru-ccTLD-rekisterin ja alueellisten rekisteriorganisaatioiden kanssa edistääkseen ja tukeakseen monikielisyyttä verkossa. Yhteistyön tuloksena syntyy vuosittain IDN World Report. –Tarkastelujaksolla .eu-rekisteri on jatkanut .eu-akatemian toimintaa. Akatemiassa .eu-rekisterin asiantuntijat antavat koulutusta ja järjestävät kursseja rekisteriasioista, internetin hallinnosta ja kyberturvallisuusasioista toimialan vertaisryhmille ja hallitusten edustajille. Asiantuntijat opettavat myös useissa eurooppalaisissa yliopistoissa. –Lisäksi .eu-rekisteri on tukenut EuroDIG-kokouksia ja nuorten IGF-verkostoa, jonka tv-kanavan uudistamiseen rekisteri osallistui. –Vuonna 2020 perustettiin nuorisokomitea , joka antaa neuvoja ja esittää nuorten näkökannan internetin hallintoa koskevasta .eu-rekisterin toimintamallista sekä rekisterin aloitteista ja toimintapolitiikoista.